Jóváhagyta az Európai Bizottság a márkushegyi szénbánya bezárásának állami támogatását
Jóváhagyta szerdán az Európai Bizottság, hogy a magyar állam 42,247 milliárd forinttal járuljon hozzá a versenyképtelennek ítélt márkushegyi szénbánya bezárásának költségeihez.
A brüsszeli testület megítélése szerint az állami támogatás nem ellentétes az unió versenyjogi előírásaival, mert a termelés támogatása idővel csökken, a magyar hatóságok pedig kötelezettséget vállaltak, hogy a bánya bezárásának társadalmi és környezeti következményeit mérsékelni fogják. "Ezek az intézkedések megkönnyítik majd azt a folyamatot, amely a bánya 2014 végéig történő, elkerülhetetlen bezárásához vezet, segítséget nyújt azoknak, akiknek szenvedést okoz ez a fájdalmas átalakulás, valamint mérséklik a szénbányászatnak a környezetre gyakorolt hatását" - idézi az Európai Bizottság közleménye Joaquín Almuniát, a testület versenypolitikáért felelős tagját. A közlemény emlékeztet, hogy az Európai Unió Tanácsának 2010-es döntése 2018 végéig engedi meg a tagállamoknak, hogy a versenyképtelennek ítélt szénbányák bezárásához bizonyos feltételek teljesülése esetén közpénzből járuljanak hozzá. A bizottság azt is ismerteti, hogy a márkushegyi bányát a Vértesi Erőmű üzemelteti, az ott kitermelt szenet pedig fűtési és áramtermelési célokra használják. A bizottság közleménye egyértelműen kijelenti, hogy a márkushegyi bányában a szénbányászat 2014 végén befejeződik. A bizottság arra is kitér, hogy a Magyarország által számára megküldött bányabezárási terv szerint - a tanács által meghatározott feltételeknek megfelelően - az állam idővel fokozatosan csökkentené a termelési költségek fedezésére nyújtott állami támogatást, valamint olyan intézkedéseket tartalmaz, amelyek mérséklik a bányászat környezetre gyakorolt hatásait. Emellett pedig Magyarország arra is kötelezettséget vállalt, hogy segít az állásaikat elveszítő bányászoknak, hogy el tudjanak helyezkedni a bányászati szektoron kívül. - MTI -